Revolvermanns arv

Revolvermanns arv er en norsk roman, utgitt som bok nummer 10 i den 83 bind store serien om western-helten og US-marshalen Morgan Kane. Boka ble lansert i 1967, skrevet av forfatteren Kjell Hallbing under pseudonymet Louis Masterson, utgitt på forlaget Bladkompaniet.
Boka kom ut i forlagets pocketserie Stjernebøkene, som Stjerne-bok nr. 333, kostet tre kroner og femogtyve øre og satte varig spor etter seg: Det var i denne Kane fikk et av sine mest spesielle kjennetegn - «Hvit stripe dødt hår over høyre tinning».
Revolvermanns arv er en klassisk western-historie, der revolvermann følger revolvermann, og blir revolvermann forfulgt av revolvermann. Visemarshall John Killeen jakter - i trehundre og femti miles - på skurken Pierre Bayard. Men Bayard er livsfarglig og utstyrt både med våpen og dekknavn - de mest minneverdige «Johnny Cash» og «Whip Lash»... Da marshal Killeen drepes må Kane på banen. Hallbing slår et slag for jernbanen og sender Kane på togreise, deretter på en lang menneskejakt (der skurken nedkjempes) og ut i en dundrende fyllekule.
Underveis møter Kane kvinnene Marianne Meltzer, Lorne Vanderlyn og Angel som er barpike. Han ligger med en av den, muligens to. I tillegg til å ta seg av skurken dreper Kane en slåsskjempe, en «skitten halvkaste» og muligens en til.


== Mottagelsen av boka ==
Revolvermanns arv kom ut før Kane-serien var blitt den store salgsuksessen, da bøkene fortsatt ble utgitt i nokså normale pocket-opplag på 12-16000. Men da serien for alvor slo an rundt tre år senere måtte Revolvermanns arv trykkes på nytt og på nytt... Mens den fortsatt ble utgitt i Bladkompaniets opprinnelige pocket-serie kom boka i minst fire opplag. I tillegg ble den solgt i hardcover-versjon da Bladkompaniet i årene 1972-1974 lanserte serien i innbundet utgave, med to bøker i hvert bind.Og suksessen var ikke begrenset til Norge. Etter hvert kom Revolvermanns arv på mange språk: I Sverige ble den gitt ut i 1971 på B. Wahlströms Bokförlag under tittelen Revolverns lag og i England samme året på Corgi Books som Gunman's heritage. I 1972 kom den i Danmark på Winther som Revolvermandens arv, i Finland på Otava i 1973 som Revolverimiehen perintö, i Frankrike i 1979 på Librairie des Champs-Elysées som  L'Ombre de la mort. Island fikk sin utgave: Örlög byssumanns.


== Senere utgivelser ==
Da Bladkompaniet i 1991 ga ut serien på nytt besluttet man å publisere bøkene i kronologisk rekkefølge, der man begynte med Kanes fødsel og sluttet med Den siste jakten. Nå havnet Revolvermanns arv i et dobbeltbind, i bok nr. 13, sammen med Djevelens marshal. Da Bladkompaniet/Schibstedforlagene i årene 2002–2008 gjenutga bøkene i dobbelt-pocket kom Revolvermanns arv i 2004 som bok 24 i bind 23–24. 
Etter at Aller forlag i 2008 tok over rettighetene kom bøkene fra 2009 enkeltvis, fortsatt i kronologisk rekkefølge, men med noen justeringer. Nå kom Revolvermanns arv i 2011 som bok nr. 29.Plasseringen som bok 29 i serien er også beholdt i senere utgivelser, som i Cappelen Damms lydbokversjon fra 2020, lest inn av Torgeir Reiten.


== Referanser ==


== Kilder ==
Atle Nielsen, Kjell Jørgen Holbye m. fl.: Den store boka om Morgan Kane, Aller forlag 2014, side 98–99.